text: 48 syriske flygtninge på hotel i Tørring
  02 oktober 2014 kl. 10.01
  Røde Kors har booket halvdelen af værelserne på Hotel Gudenåen i Tørring til midlertidig indkvartering af 48 syriske flygtninge.
  De 48 flygtninge er familier og består af voksne og børn. De skal bo på hotellet, indtil der bliver plads på et af landets asylcentre.
  - Der er tale om nødindkvarteringspladser, fordi der nu og her ikke er plads på asylcentrene, fortæller Ivan Doulgerof, fagchef i Røde Kors's asylafdeling til vafo.dk. Derfor kan jeg heller ikke sige noget om, hvor længe de skal bo på Hotel Gudenåen, for det afhænger helt af, hvor hurtigt der bliver plads på centrene. De kan være væk i morgen eller om en uge? Vi ved det simpelthen ikke.
  Da der er tale om familier, bliver der tilknyttet sundhedspersonale og pædagoger og lærere til centret.
  Artikel fra vafo.dk
  